(1609) David seggende tot den Godloosen , spreect : God wat vercondicht ghy mijne rechten , ende neemt mijn verbondt in uwen monde ? Soo ghy doch de castijdinge haet , ende werpt mijn woorden achter u : Hier uyt ( lieve Sangher ) ist wel te verstaen dat den lof ( daer de Heere een behaghen aen heeft ) niet schoon en is in den mont der sondaren , Ia dat hy gheenen lust en heeft aen schoonen uytwendighen sanck ofte praten , als het herte inwendich onreyn ofte met eenighe sonden bevleckt is , ofte oock als het singhen in ydele lichtveerdicheyt , om den menschen te behaghen , gheschiet sonder den sin ende cracht van t ' ghene datmen singt met beweginghe des gemoets ende diepe aendacht te betrachten .Dus ( lieve sangher ) wilt met neersticheyt allen quaden schijn vermijden , ende met een oprecht omghekeert ende wel ghesuyvert hert , ende gherust ghemoet , dese , als oock alle andere Geestelijcke Liedekens , Psalmen ende Lofsanghen , in de reyne vreese Gods , ende tot sijns hoochweerdigen naems , lof ende prijs , tot stichtinghe ende opbouwinghe sijner Gemeynte , ende uwer eyghener zielen behoudinghe also ghebruyckten , op dat ghy door , als oprechte vruchtbare rancken ( Christo den oprechten soeten wijnstock recht ingelieft zijnde ) vele soete ende welrieckende vruchten der gherechticheyt mocht voortbrenghen , Ia als heldere clare lichten ( door Christum het waerachtighe ende eeuwighe licht verlicht ) onder dit arch ende verkeert gheslachte in dese laetste ende allersorgelijckste tijden door een reyne , sedighe , ende cuysche wandelinghe eenen claren ende helderen schijn van u gheven , op datter noch vele die noch in duysternisse sitten , ende in de schaduwe des doots wandelen , daer door verlicht , uyt de diepe duysternisse verlost , ende tot dat overwonderlijcke licht ( namelijck Christum ) ghebrocht mochten worden , ende in dat selve licht tot den eynde volstandich wandelende , die eeuwige onbevleckte ende onverderffelijcke erffenisse met allen heylighene moghen ontfangen ende in de eeuwighe blijschap met de hondert ende vijfenveertich duysent op den berch Zion datApoc .14 .